《题浯溪摩崖碑》
清代·尤珍

有客示我《摩崖碑》，一幅之广径丈围。观者动色共叹赏，高文大字何瑰奇。

忆昔天宝禄山叛，长驱铁骑蹂京畿。至尊仓皇出奔蜀，太子灵武誓六师。

祸乱方殷以权济，苟不帝制众志离。乃践大位命诸将，收东西京不逾时。

奉迎还宫就尊养，尧禅舜让两得之。漫叟夙推老文学，濡毫撰述《中兴碑》。

鲁公笔力有神助，大书深刻青山陲。其后上皇在西内，张、李交煽思倾危。

奠定社稷诚大孝，何乃晚节晨昏亏？碑铭当日纪盛事，惟有扬颂无微词。

题碑后者为涪翁，其诗未免多刺讥。读书论世志未逮，摩挲古迹空嗟咨。

作者简介：（1647—1721）江苏长洲人，字慧珠，一字谨庸，号沧湄。尤侗子。康熙二十年进士，由编修累迁右赞善。工诗，每作一诗，字字求安。与沈德潜交最善。有《沧湄类稿》、《晬示录》。